Ernst Rohde

Ernst Rohde (født 1773, død 1832) var russisk konsul i Norge og kongens bankier.

 Bakgrunn 
Han var født i Riga, sønn av Frederik Rohde, pastor til Windau i Kurland. Rohde var gift med den franskfødte Josefine Fredric Wollff, som drev i motebransjen. Etter å ha tjent godt som bankier (lånehai) i Bergen ble han i 1814 borger i Christiania og russisk konsul i 1815. Han ble i 1817 bankier til Karl III Johan (1763–1844).

 Berlinerlånet 
Som kongens bankier ble han med i styregruppen for «Berlinerlånet», der den norske stat så seg nødt til å låne penger av  Gebrüder Benecke ledet av Wilhelm Christian Benecke Baron von Gröditzberg (1779–1860) og broren.

Finansminister Herman Wedel-Jarlsberg slapp med skrekken da han ble stilt for riksrett i 1822, etter store problemer med å mestre tilbakebetalingen.

 Blaafarveværket i Modum 
Rohde var i 1822 med da et tysk konsortium kjøpte Blaafarveværket i Modum; nevnte Benecke og hans forretningspartner Benjamin Wegner var de sentrale skikkelsene i overtagelsen, og Rohde opptrådte som deres stråmann i kjøpet. Skjøtet var utstedt til Rohde & Co, de solgte seg ut i 1825 da Benecke og Wegner overtok hele selskapet i eget navn.

 Hafslund gård og konkurs 
I håp om å tjene godt på trelasteksport, kjøpte han dernest Hafslund hovedgård ved Sarpsborg av Marcus Gjøe Rosenkrantz (1762–1832) for 200 000 speciedaler, hvorav 140 000 var pantegjeld (lån) til Rosenkrantz. Toll og andre hindringer for eksport, brakte Rohde til konkurs tidlig i 1828, da han ikke kunne betale avdragene til Rosenkrantz, som dermed kunne flytte tilbake.

 De siste år på Rhodeløkken 
Etter å ha flyttet ut bosatte han seg på en eiendom på Bygdøy, et område som i dag har navnet Rodeløkken og som var kjøpt av kongen i 1819. I 1830 var han i Paris og lånte penger til møbler og hest. Rohde døde på «Lille-Frogner» den 12. mars 1832.

I sin storhetstid som forretningsmann midt på 1820-tallet ble han tildelt den svenske Vasaordenen og den russiske Sankta Annas orden.

 Noter 

 Referanser 

Kategori:Konsuler
Kategori:Norske bankierer
Kategori:Norske forretningsfolk
Kategori:Sankta Annas orden
Kategori:Vasaordenen
Kategori:Fødsler i 1773
Kategori:Dødsfall i 1832